א.י.ק סולנה

**א.י.ק. פוֹטְבּוֹל** (בשוודית: **AIK Fotboll**, קיצור של **Allmänna Idrottsklubben** – מועדון הספורט הכללי) הוא מועדון כדורגל מהקומין סולנה  במחוז סטוקהולם אשר בשוודיה. המועדון נוסד בשנת 1891 ומשחק ברציפות בליגת העל השוודית מעונת 2006.

## היסטוריה
המועדון נוסד על ידי איסידור בֵּהרנס בשנת 1891 בעיר סולנה, במחוז סטוקהולם, בשם Allmänna Idrottsklubben, ובתרגום משוודית – מועדון הספורט הכללי, או מועדון הספורט הציבורי, ובראשי תיבות **א.י.ק**. השם ייצג את השאיפה לפנות לקהל רחב של אוהדים, ולהכיל ענפי אתלטיקה מגוונים.

אל ענף הכדורגל נכנס המועדון בשנת 1896, אז נוסדה ליגת הכדורגל בשוודיה. שנתיים לאחר מכן, בעונת 1898, כבר הצליחה הקבוצה לסיים שנייה בליגה. כעבור שנתיים נוספות זכתה א.י.ק סולנה באליפות הראשונה בתולדותיה. ב-1901 הקבוצה זכתה באליפות נוספת, שנייה ברציפות. בשנים הראשונות של הליגה בשוודיה, עד לשנת 1909, זכתה קבוצת ארגריטה מהעיר גטבורג באליפות שוודיה עשר פעמים, אך בתווך זכתה גם א.י.ק סולנה בשתי אליפויות רצופות כאמור ושלוש פעמים סיימה במקום השני.

סולנה לא שיחקה בליגה השוודית בשנים 1902 ו-1903, ובשנתיים אלה שיחקו בליגה רק קבוצות מגטבורג. ב-1902 שיחקה הקבוצה בליגה ששמה היה סְוֵנסקה בּולסְפֵּלְסְפֶרבונדֶטס טֵבְלינסרייה (ובתרגום "סדרת התחרויות של איגוד משחקי-הכדור השוודי") שהייתה מיועדת רק לקבוצות מסטוקהולם.

בשנת 1904 חזרה א.י.ק סולנה לליגה הראשונה לאחר שנתיים של היעדרות וסיימה במקום הרביעי. בשנה שלאחר מכן חזר התסריט על עצמו. חוסר ההצלחה של הקבוצה נמשך בשנים 1906 עד 1910, ואולם בשנת 1911 הניפה הקבוצה את גביע האליפות השלישי בתולדותיה. לאחר מכן ידע המועדון עוד שלוש עונות יובש, ובשנת 1914 הוא זכה פעם נוספת באליפות, וכך קרה גם ב-1916. לאחר האליפות ב-1916 באו אליפויות בשנים 1923, 1932 ו-1937. מאז, במשך קרוב לחמישים שנה, לא זכתה הקבוצה באליפות.

באותן שנים גרועות בליגה היה המצב בגביע דווקא הפוך. הקבוצה זכתה בגביע השוודי בשנים 1949, 1950 ו-1976. בשנת 1983 חזרה הקבוצה לזכות באליפות, עת זכתה באליפות התשיעית בתולדותיה.

בשנת 1992 זכתה הקבוצה שוב באליפות, לאחר תשע שנות המתנה, דבר שהקנה לה השתתפות במוקדמות ליגת האלופות, אך היא הודחה מהטורניר על ידי ספרטה פראג. בשנת 1998 זכתה הקבוצה באליפות ה-10 שלה.

בשנת 2009 זכתה הקבוצה בדאבל, עם זכייתה באליפות ובגביע השוודי. בשנת 2018 זכתה הקבוצה באליפות ה-12 שלה.

## הזירה האירופית
הקבוצה החלה את הופעותיה בעונת 1964/1965 במשחקי גביע האינטרטוטו. הקבוצה סיימה במקום השני בבית הכולל את הקבוצות אנז'ה, אינטר ברטיסלאבה וסראייבו. בעונת 1993/1994 הקבוצה שיחקה לראשונה בליגת האלופות. הקבוצה הפסידה בסיבוב הראשון לספרטה פראג והודחה מהטורניר. בעונת 1999/2000 הקבוצה שיחקה בפעם השנייה בליגת האלופות והגיעה להישג הטוב ביותר עד כה, שלב הבתים. היא הוגרלה לבית שכלל את ארסנל, ברצלונה ופיורנטינה, וסיימה עם נקודה בודדת משישה משחקים, לאחר תיקו 0-0 ביתי מול פיורנטינה והודחה מהטורניר.

בעונת 2007/2008 בגביע אופ"א הגיעה עד לסיבוב הראשון (פלייאוף) והפסידה בו להפועל תל אביב.

#### הליגה האירופית
בעונת 2010/2011 הגיעה עד לשלב הפלייאוף והפסידה בו ללבסקי סופיה.

בעונת 2012/2013, העפילה לשלב הבתים והוגרלה עם פ.ס.וו. איינדהובן, נאפולי, ודניפרו. היא סיימה במקום האחרון.

בעונת 2014/2015, 2015/2016, 2016/2017, 2017/2018, הגיעה עד לשלב המוקדמות השלישי והפסידה לאסטנה, אטרומיטוס,פנאתינאיקוס, ספורטינג בראגה בהתאמה. בעונת 2018/2019 הגיעה עד לשלב המוקדמות השני והפסידה בו לנורשלן. בעונת 2019/2020 הגיעה עד לשלב הפיילאוף והפסידה בו לסלטיק. 

#### הקונפרנס ליג
בעונת 2022/2023 בקונפרנס ליג הגיעה עד לשלב הפיילאוף והפסידה בו לפ.ק. סלובאצקו 1. בעונת 2025/2026 בקונפרנס ליג הגיעה עד לשלב המוקדמות השלישי והפסידה בו לגיור.

## תארים
* **אליפויות** (12): 1900, 1901, 1911, 1914, 1916, 1923, 1932, 1937, 1992, 1998, 2009, 2018
* **סגנויות** (14): 1931, 1935, 1936, 1939, 1947, 1972, 1974, 1984, 1986, 1999, 2006, 2011, 2013, 2016, 2017, 2021
* **גביע** (8): 1949, 1950, 1976, 1985, 1996, 1997, 1999, 2009
* **סגנית מחזיקת הגביע** (8): 1943, 1947, 1969, 1991, 1995, 2000, 2001, 2002

## שחקנים מפורסמים

* פייר בנגטסון
* דרק בואטנג
* סלסו בורחס
* הנוק גויטום
* קורט האמרין
* מגנוס הדמן
* דולי ג'ונסון
* אנדרס לימפאר
* אולוף מלברג
* רובין קוואיסון
* גארי סונדגרן

## קישורים חיצוניים

* 

*
קטגוריה:קבוצות כדורגל שוודיות
קטגוריה:סטוקהולם: מועדוני כדורגל
קטגוריה:קבוצות כדורגל שהוקמו ב-1891